Unul pierde, celălalt câștigă. Nicușor Dan și Cristian Ghinea pe vremea când nu aveau nimic de împărțit în USR. Fotografie de Marian Ilie / Mediafax Foto

Duminică noapte, când tu probabil o ardeai relaxat prin cluburi, membrii USR numărau voturile de la referendumul intern din partid pe tema inițiativei Coaliției pentru familie pentru modificarea Constituției. Vestea bună e că membrii partidului au decis, în proporție covârșitoare, să se ia la trântă cu cei care vor să interzică pentru totdeauna căsătoriile gay în România.

Vestea proastă e că taberele pierzătoare nu par a accepta rezultatul acestei consultări interne, iar frământările în USR vor continua. Totuși trebuie să reții un lucru important: USR e primul partid care se poziționează ferm împotriva Coaliției pentru familie, iar asta este ceva nemaivăzut într-o țară cu politicieni atât de duplicitari cum este România.

Cum au votat useriștii

Referendumul intern al USR s-a ținut săptămâna trecută și s-a încheiat aseară, la miezul nopții. Din cei 1 800 de membri ai partidului au participat 1 453, adică aproape 80%. Ei au trebuit să răspundă la două întrebări: „Dacă USR trebuie să aibă o poziție ca partid pe tema referendumului Coaliției pentru Familie" și, a doua, „Cum trebuie să se poziționeze USR pe tema referendumului?".

La prima întrebare rezultatul a fost destul de strâns (766 la 682) pentru adoptatea unei poziții, dar la a doua rezultatul a fost covârșitor împotriva modificării Constituției pe placul CpF (864 de membri au fost „împotrivă" și doar 184 „pentru").

Îți reamintesc faptul că CpF vrea ca articolul 48 din Constituție să sune exact așa: „Familia se întemeiază pe căsătoria liber consimțită între un bărbat și o femeie". Adică să fie excluse persoanele de același sex.

Care au fost marile mize ale referendumului intern din USR

Rezultatul acestui referendum are mai multe semnificații. Dincolo de ideea de poziționare față de CpF, răspunsurile consființesc îndepărtarea partidului de Nicușor Dan și de Clotilde Armand.

Referendumul userist a conturat în partid patru platforme: USR Popular condus de Clotilde Armand care susține agenda CpF, USR Liberal reprezentat de Cristian Ghinea și care a susținut că partidul trebuie să adopte o poziție, USR Moderat, platforma lui Nicușor Dan care a ținut morțiș ca partidul să nu se pronunțe cu privire la acest referendum pentru modificarea Constituției și USR Viu, platforma integratoare a lui Vlad Alexandrescu, fostul ministru al Culturii din perioada guvernului technocrat.

Fiecare, după cum vezi, a avut propria agendă și, pe undeva, este normal că s-a întâmplat asta într-un partid ce s-a dorit a fi, la început, un fel de „de toate pentru toți".

De asemenea, probabil îți aduci aminte că Nicușor Dan, fostul președinte al partidului, a demisionat pe 1 iunie după ce Biroul Național a votat pentru poziționarea față de CpF.

Dan a lăsat, însă, de înțeles, că va lua în calcul reîntoarcerea în USR numai dacă la referendum se va vota pentru neutralitate. Rezultatul referendumului ar putea să însemne astfel că Nicușor Dan nu se va reînscrie în partid și, în consecință, nu va candida la alegerile pentru șefia USR care vor avea loc în toamnă.

De cealaltă parte, tabăra lui Clotilde Armand a suferit cea mai dură înfrângere. Platforma ei, USR Popular, își dorea ca partidul să o ia pe traseul conservatorismului, drum bătătorit, de altfel, de PSD și PNL. Aici, chiar dacă numărul voturilor a fost mai mic față de cel de la prima întrebare, opțiunea aleasă este foarte clară: USR se va poziționa împotriva modificării articolului 48 din Constituție în sensul dorit de CpF.

Marele câștigător a fost, așadar, tabăra USR Liberal, așa că am stat de vorbă cu Cristian Ghinea, Tudor Pop, Ionuț Moșteanu și cu Radu Mihail, membri ai acestei platforme, ca să îmi dau seama încotro o va apuca partidul de acum încolo.

Nicușor Dan e binevenit să se întoarcă în partid, dacă el va dori acest lucru

Primul subiect abordat cu membrii USR Liberal a fost referitor la întoarcerea lui Nicușor Dan în partid. Cristian Ghinea mi-a spus că acesta are în continuare loc în formațiunea pe care a construit-o.

„Nicușor Dan are loc în partid. Are un merit istoric incontestabil. Este în continuare un candidat redutabil pentru București. Păcat ca a ales acest stil de a face politică, cu demisie, răzgândeală, campanie externă. S-a lăsat dominat de frică în mai multe episoade, frica de Clotilde, frica de mine, frica de Cioloș, frica de a nu pierde controlul. A intrat într-un cerc de adulatori care l-au făcut să creadă că oricine are personalitate e un pericol la adresa sa.

USR are nevoie de mai mulți lideri ca să crească, nu de lupte, frică și suspiciuni. Trebuie să ieșim din dominația fricii. Nicușor are nevoie de un respiro, să analizeze cine îi susură frica în urechi și cine îi oferă parteneriate cinstite bazate pe egalitate. Pentru asta trebuie să comunicăm bărbătește unii cu alții, să nu mai interpreteze ca pe un afront personal orice critică, să accepte că putem gândi diferit fără ca asta să fie semn de conspirație.

S-a temut atâta că îi fură careva partidul încât s-a autodetonat de frică. Sper să învețe ceva de aici. Sper să scape de yes-mani. Îi întind din nou mâna, cu speranța că acum o strânge", mi-a spus Cristian Ghinea.

Fotografie via contul de Facebook al lui Tudor Pop

Ce se va întâmpla cu membrii grupărilor din USR care au pierdut referendumul intern

Nicușor Dan a ridicat miza acestui referendum, aruncând în joc demisia sa din partidul pe care l-a creat și, condiționând rezultatul referendumului intern de întoarcerea sa. Deocamdată nu s-a anunțat vreo plecare din partid, chiar dacă referendumul a născut foarte multe patimi și nu se așteaptă nimeni ca, în viitor, să se întâmple lucrul ăsta.

„Deși referendumul s-a jucat cu demisia lui Nicușor pe masă, sper ca membrii care au votat nepoziționarea, fie din motive ce țin de Nicușor, fie din alte motive, să aibă maturitatea de a accepta rezultatele acestui referendum și dorința de a continua munca începută alături de colegi. USR trebuie să devină un partid asumat, un partid de lideri", mi-a spus Tudor Pop.

Ionuț Moșteanu a fost mai tranșant. „Cine pleacă după acest referendum înseamnă că nu a înțeles care e menirea noastră în politică, deci nu va fi o pierdere."

Interesant va fi cum vor colabora toate aceste tabere create înainte de referendum (useriștii le numesc platforme), deoarece fiecare are propria agendă, multe dintre idei fiind chiar antagonice.

„Dacă prin «toată lumea» înțelegeți toate orientările ideologice, este evident că diverse curente sunt reprezentate și vor continua să fie reprezentate în USR. Că e vorba de oameni pentru care primează solidaritatea și echitatea, de creștin-democrați, de liberali, toți au în USR printre cei mai buni reprezentanți din România ai acestor puncte de vedere", spune Radu Mihail.

„În USR e loc pentru toată lumea, mai puțin pentru fasciști și comuniști; organizarea pe platforme doctrinare e singura cale de a da o coerență dezbaterilor interne, care fără platforme tind să fie personalizate și conflictuale", este și punctul de vedere al lui Cristian Ghinea.

„În USR nu există membrii de categoria 1 și categoria 2. În ciuda părerilor divergente, a dezbaterii uneori contondente, nu au existat niciodată. Din nefericire, Nicușor a încercat să lipească eticheta asta de creștetul partidului, la fel cum a încercat să ne împartă între progresiști și conservatori", a declarat Tudor Pop.

„Respectăm credințele intime ale tuturor membrilor și credem că acestea nu trebuie să fie amestecate în lupta politică. Un lucru este clar - USR-ul este partidul celor care susțin că drepturile și libertățile oamenilor sunt nenegociabile", susține și Ionuț Moșteanu.

Fotografie via contul de Facebook al lui Ionuț Moșteanu

Va adopta USR și o ideologie clară (că tot i se reproșează că nu are ideologie)?

S-a vorbit mult despre subiectul acesta. Acum, odată cu crearea acestor platforme, părea mult mai greu ca partidul să își asume acest lucru. Totuși, am primit câteva indicii despre cum va aborda pe viitor acest partid o serie de teme.

„Va avea curajul să se poziționeze pro-european și pro-democrație într-un mare curent iliberal și retrograd", spune Tudor Pop.

„Va fi partid tolerant, ce dorește modernizarea României și care susține libertățile sociale și economice, un partid care să-i reprezinte pe oamenii activi, oamenii care duc România înainte", susține Ionuț Moșteanu.

„USR este un partid umbrelă, unde au loc mai multe platforme doctrinare", mi-a zis Cristian Ghinea.

USR va organiza un nou referendum pentru fuziunea cu platforma lui Cioloș

Eram curios să știu dacă USR va mai avea motive să treacă prin acest filtru al consultării tuturor membrilor. Întrucât partidul nu are o ideologie clar definită, nu e greu să îți imaginezi că vor mai apărea situații în care va fi nevoie consultarea tuturor membrilor pentru a fi luată o decizie.

Pentru a nu provoca o rupere a partidului, Clotilde Armand propusese, la un moment dat, să se creeze o listă de subiecte tabu asupra cărora partidul să nu se poziționeze niciodată. Toată lumea respinge această idee, inclusiv Nicușor Dan.

Citește și: Am vorbit cu parlamentarii USR care au votat DA pentru referendumul antigay

Interesant este, însă, că va mai exista un referendum, în care useriștii vor avea de ales dacă vor colabora sau fuziona cu Platforma 100. M-a lămurit de treaba asta Ionuț Moșteanu, vicepreședintele partidului.

„Colegii din USR au început să se obișnuiască cu mecanismul referendumului. Următorul este deja declanșat la inițiativa colegului Vasile Deac de la USR Mehedinți. Întrebarea este următoarea:

Sunteți de acord ca Biroul Național al Uniunii Salvați România să inițieze procesul de negociere cu Platforma România 100 și echipa Cioloș pentru colaborarea-fuziunea celor două structuri? Variante de răspuns: „DA/NU". Referendumul va avea loc la începutul lui octombrie", spune Ionuț Moșteanu.

O colaborare între cele două entități se pare că există. Tudor Pop mi-a spus că „în ceea ce privește Platforma România 100, lucrăm deja împreună pe diferite teme. Actualul președinte interimar, Elek Levente, a deschis oficial porțile colaborării instituționale, gest care a generat mult entuziasm în interiorul partidului."

L-au completat Ionuț Moșteanu și Radu Mihail.

Fotografie via contul de Facebook al lui Radu Mihail

„În USR și în România 100 sunt oameni cu profil asemănător, mânați în luptă de același obiectiv - o reformă administrativă profundă a României, o guvernare transparentă și în interesul cetățeanului, care să elibereze statul român din brațele caracatiței politice care ne blochează dezvoltarea.

În calitate de vicepreședinte USR și membru asociat al Platformei România 100, o să fac tot ce depinde de mine pentru a-i aduce pe colegii din platformă în USR", spune Ionuț Moșteanu.